钦定古今图书集成/理学汇编/文学典/第122卷 > 《洛州张司马集序》张说
## 钦定古今图书集成/理学汇编/文学典/第122卷 > 《洛州张司马集序》张说

夫言者志之所之，文者物之所杂。然则心不可蕴，故
发挥以形容；辞不可陋，故错综以润色。万象鼓舞，入
有名之地；五音繁杂，出无声之境。非穷神体妙，其孰
能与乎？洛州司马张公，名希元，中山人也。族高辰象，
气壮河山，神作铜钩，天开金印。孝友内植，礼乐外滋，
励行闺庭，乡人谓之“曾子”；飞名都邑，诸儒号曰“圣童。”
下帷覃思，穿床嗜古。蓬山芸观之书，群玉悬金之记。
鲁宫藏篆，汲冢遗编，无不日览万言，暗识三箧。博学
吞九流之要，处盈若虚；雄辩敌四海之锋，退藏于密。
汉王问策，知帝者之师；楚子闻名，实诸侯之选。故得
雄飞白简，鹰扬丹笔，卷襜帷于天郡，设钩距于皇州。
若乃抗埋轮之章，执惊马之议，旌贤有通德之教，疾
恶成署背之文。继轨前途，遇物成兴。理关刑政，咸归
故事之台；义涉箴规，尽入名臣之奏。加以许与气类交游豪杰，仕遘夷险，身更否泰。昔尝摄戎幽易，谪居
邛巂。亭皋漫漫，兴去国之悲；旗鼓汹汹，助从军之乐。
时复江莺迁树，陇鹰出云，梦上京之台沼，想故山之
风月。发言而宫商应，摇笔而绮绣飞。逸势标起，寄情
新拔，灵仙变化，星汉昭回。感激精微，混《韶》《武》于金奏，
天然壮丽，綷云霞于玉楼，当代名流，翕然崇尚。自大
夫之颂成室，太史之赋京都，魏则十龙儒雅，晋则三
阳藻缀，朝分南北，运迄周隋。文人才子，重世间出，岂
止周流体物，陈琳得以示人；鹪鹩寄辞，阮籍称其王
佐。故以开国籍，鳞次乎史传之首；入文场，羽仪乎天
下之半。公增繁荣，叶桂林之一枝；弥广源，流荆江之
九派。宗门多士，斯为盛与！